Document ID: 32008D0618

PADOMES LĒMUMS
(2008. gada 15. jūlijs)
par dalībvalstu nodarbinātības politikas pamatnostādnēm
(2008/618/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 128. panta 2. punktu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
ņemot vērā Ekonomikas un sociālo lietu komitejas atzinumu (2),
pēc apspriešanās ar Reģionu komiteju,
ņemot vērā Nodarbinātības komitejas atzinumu (3),
tā kā:
(1)
Ar Lisabonas stratēģijas reformu 2005. gadā īpaši tika uzsvērta izaugsme un nodarbinātība. Eiropas Nodarbinātības stratēģijas Nodarbinātības pamatnostādnes (4) un Ekonomikas politikas vispārējās pamatnostādnes (5) ir pieņemtas kā integrēta pakete, kā rezultātā Eiropas Nodarbinātības stratēģijai ir galvenā nozīme Lisabonas stratēģijas nodarbinātības un darba tirgus mērķu īstenošanā.
(2)
Dalībvalstu valsts reformu programmu izvērtējums, kas iekļauts Komisijas gada progresa ziņojumā un Kopējā nodarbinātības ziņojuma projektā, norāda, ka dalībvalstīm arī turpmāk pēc iespējas vairāk būtu jācenšas pievērsties šādām prioritārajām jomām:
-
nodarbinātībā iesaistīt un saglabāt lielāku cilvēku skaitu, palielināt darbaspēka piedāvājumu un modernizēt sociālās aizsardzības sistēmas,
-
uzlabot darba ņēmēju un uzņēmumu pielāgošanās spējas un
-
palielināt ieguldījumu cilvēkkapitālā, nodrošinot labāku izglītību un prasmes.
(3)
Ņemot vērā Komisijas veikto valsts reformu programmu izvērtējumu un Eiropadomes secinājumus, uzsvars būtu jāliek uz efektīvu un savlaicīgu īstenošanu saskaņā ar Eiropadomes secinājumiem, tādējādi stiprinot Lisabonas stratēģijas sociālo aspektu. Īpaša uzmanība būtu jāpievērš mērķiem un kritērijiem, par kuriem panākta vienošanās.
(4)
Nodarbinātības pamatnostādnes ir spēkā trīs gadus, bet laikposmā līdz 2010. gada beigām to atjaunināšanai vajadzētu būt stingi ierobežotai.
(5)
Dalībvalstīm būtu jāņem vērā Nodarbinātības pamatnostādnes, īstenojot plānoto Kopienas finansējumu, jo īpaši no Eiropas Sociālā fonda.
(6)
Ņemot vērā to, ka pamatnostādņu komplekss ir integrēts, dalībvalstīm būtu pilnībā jāīsteno Ekonomikas politikas vispārējās pamatnostādnes,
IR PIEŅĒMUSI ŠO LĒMUMU.
1. pants
Ar šo pieņem dalībvalstu nodarbinātības politikas pamatnostādnes, kas izklāstītas pielikumā.
2. pants
Pamatnostādnes ņem vērā dalībvalstu nodarbinātības politikā, par ko ziņo valsts reformu programmās.
3. pants
Šis lēmums ir adresēts dalībvalstīm.
Briselē, 2008. gada 15. jūlijā

Labels: 0
4
9
15